Sootkanalen (slusesystemet)

Sootkanalen er en kanal for frakt av tømmer motstrøms slik at tømmeret kunne komme fra Eidskog til Høland, fra Mangenvassdraget (som ender opp i Sverige) og over i Haldenvassdraget.

Den nedre delen av kanalen følger grovt sett løpet til Skjølåa mellom sjøene Skjervangen (176 moh.) og Mortsjølungen (201 moh.) i Vestmarka i Eidskog gjennom Steintjenn (189 moh.). Denne delen utgjør Norges eldste sluseanlegg. Videre frakt av tømmeret skjedde med en kombinasjon av tømmerrenner og hestedrevet jernbane (Grasmobanen) til tømmeret nådde sjøen Setten i Setskog i Aurskog-Høland. Deler av tømmerrenna i Hvervselva er fortsatt synlig langs .

Kanalen er bygd i tidsrommet fra 1847 til 1849 av til sammen 600 mann. Arbeidet ble ledet av Engebret Soot (1786–1859) som var fløtningsinpektør i Haldenvassdraget. Han utførte også flere andre store kanalarbeider og ble for dette tildelt Borgerdådsmedaljen i 1854. Kanalen, som ble åpnet 20. juli 1849, er 1,5 km lang og hadde opprinnelig 15 sluser. Ei sluse til ble bygd senere sånn at det nå er rester etter 16. Slusene er bygd av steinblokker fra elveleiet og ble tettet med rosentorv. Innvendig var de kledt med bord. Ingen av slusekamrene er like, men alle har samme volum. Kanalen var i drift fram til 1932. Toppåret var 1920 da 222 768 stokker passerte anlegget.

Slusene 

De forskjellige slusekamrene fikk egne navn, mange oppkalt etter personer med viktige verv i den tiden. Alle slusekamrenes navn er angitt i fløteretninga nedenfra og opp:
 Andreas Wiel (bygd senere)
 Norge
 Kongen
 Sverige
 Konstitution
 Fredrikshald
 Statsraad Stang
 Professor Schweigaard
 General Birch
 Peter Anker
 Pastor Faye
 Truls Wiel
 Lensmand Haneborg
 Dines Soot (sønn av Engebret Soot)
 Caroline Soot (datter av Engebret Soot)
 Halvor H. Jensen

Kart

Referanser

Kilder

Eksterne lenker 

Fløting i Haldenvassdraget
Kanaler i Norge
Innlandets geografi
Byggverk i Eidskog
Historisk næringsliv i Norge
Severdigheter i Innlandet
Sluser i Norge
Østfolds samferdselshistorie
Transportbyggverk i Viken